jkorsvik/nowiki_second_scrape_merged huggingface dataset:
Vesle Skjellingshovde

Vesle Skjellingshovde er et fjell i Skjellingen, området mellom Randsfjorden i øst, nedre del av Etnedalen i nord og Begnadalen i vest. Vesle Skjellingshovde er den høyeste toppen i Skjellingshovde naturreservat, og danner grensepunkt mellom kommunene Søndre Land, Nordre Land og Sør-Aurdal i Innlandet. Fjellet har en høyde på 860,5 meter over havet, som er det høyeste punktet i Søndre Land. Det er ingen oppgått sti til toppen.Store Skjellingshovde som ligger knappe tre kilometer lengre sørøst, er fire meter lavere. Men hit går det sti, og det står et tårn på toppen. Dermed kommer man likevel høyere opp og utsikten er bedre enn på Lille.


== Se også ==
Liste over høyeste punkt i norske kommuner


== Fotnoter ==


== Referanser ==
Steven Furtick

Larry Stevens «Steven» Furtick Jr. (født 19. februar 1980 i Moncks Corner, Sør-Carolina, USA) er en pastor, forfatter og grunnleggeren av Elevation Church, en menighet i Charlotte i Sør-Carolina. Menigheten kategoriseres som en megakirke.
Steven vokste opp i Moncks Corner i Sør-Carolina. Da han var 16 år, leste han boken Fresh Wind, Fresh Fire av Jim Cymbala og opplevde at han fikk en kallelse fra Gud om å starte en stor kirke i USA.
I 2005 flyttet Steven, kona og syv andre familier til Charlotte for å starte menigheten Elevation Church.
Den 5. februar 2006 hadde han sitt første møte. Der kom det 121 personer på møtet.I 2011 hadde Elevation over 9 000 besøkende en vanlig søndag og menigheten var den fjerde raskeste voksende menigheten i USA ifølge Outreach magazine.


== Familie ==
Steven og hans kone Holly har tre barn: Elijah, Graham, og datteren Abbey.


== Bibliografi ==
Sun stand still (2010)
Greater (2012)
Crash The Chatterbox (2014)
(Un)Qualified (2016)
Seven-Mile Miracle (2017)


== Referanser ==


== Eksterne lenker ==
stevenfurtick.com
elevationchurch.org
Ajsel Kujović

Ajsel Kujović (Kyrillisk: Ајсел Кујовић; født 1. mars 1986) er en svensk tidligere fotballspiller.


== Karriere som klubbspiller ==
Kujović kom til Sverige sammen med familien som seksåring, og startet å spille fotball i en alder av åtte år, for Klippans BoIF. Fra 2000 spilte han for Landskrona BoIS, og fra 2004 spilte han for Feyenoord, fortsatt som ung spiller.
I 2006 ble han hentet til Halmstads BK, og Kujović fikk sin debutkamp i Allsvenskan samme år. Det ble 3. november 2009 kjent at Halmstads BK ikke kom til å fornye kontrakten med Kujović.
Kujović spilte 2011-sesongen for Landskrona BoIS i Superettan. Han var kort tid etter nær en avtale med bulgarske PFC Lokomotiv Plovdiv, men avtalen falt igjennom, og Kujović signerte etterhvert for Division 3-klubben Höganäs BK.Det ble 15. juli 2015 kjent at Kujović hadde signert for Åtvidabergs FF, og Kujović var igjen klar for spill i Allsvenskan. Kujović erstattet Victor Sköld, som hadde gått til IFK Göteborg. Kujović fikk sin debut for Åtvidabergs FF da laget 20. juli 2015 spilte uavgjort 0–0 på bortebane mot Djurgårdens IF.


== Landslagskarriere ==
Kujović debuterte for Sveriges U21-landslag november 2006. Han har sammenlagt tre kamper, og ingen scoringer, for Sveriges U21-landslag.


== Privat ==
Kujovićs yngre bror, Emir Kujovic, spiller i Allsvenskan for Djurgårdens IF Fotboll.


== Referanser ==


== Eksterne lenker ==
(en) Ajsel Kujović – Transfermarkt 
(en) Ajsel Kujović – WorldFootball.net 
(en) Ajsel Kujović – Soccerway 
(en) Ajsel Kujović – FBref 
«Ajsel Kujovic», profil på SvFFs hjemmeside (sv)
«Ajsel Kujovic», profil på Åtvidabergs FFs hjemmeside (sv)
Herbert Taylor Siborne

Herbert Taylor Siborne (født 18. oktober 1826, død 16. mai 1902) var offiser i British Army og tjenestegjorde i Royal Engineers.
Siborne ble født i 1826 som andre sønn av offiseren og historikeren kaptein William Siborne. Han begynte sin tjeneste i the Royal Engineers (det britiske ingeniørvåpenet i hæren) i 1846 og tjenestegjorde i Xhosa-krigene 1851-1853. Han deltok i ekspedisjonen mot Basutonene i desember 1852 og var da ansvarlig for flytebroene som troppene benyttet for å krysse elvene Oranje og Caledon. Han var med under kampene ved Berea og ble nevnt i krigsrapportene.
I 1855 ble han forfremmet til kaptein og i 1877 til oberst. Han trakk seg tilbake fra tjensten med graden generalmajor i 1882.Han var Storbritannias representant i Den europeiske Donaukommisjonen i perioden 1873-1881.
Siborne redigerte og utgav i 1891 noen av de brev hans far hadde mottatt i sine undersøkelser rundt slaget ved Waterloo. Han giftet seg med en av døtrene til Julian A. Watson, som da bodde i Istanbul.Siborne døde i Rapallo i Italia den 16. mai 1902.


== Referanser ==


== Eksterne lenker ==
Siborne, William. Oxford Dictionary of National Biography (online ed.). Oxford University Press.
Oddevassheia

Oddevassheia er et fjell nord i Hægebostad kommune i Agder. Det har en høyde på 966 meter over havet. Fjellet ligger helt sør i Setesdal Vesthei Ryfylkeheiane landskapsvernområde, og samtidig helt sør i Setesdal Ryfylke villreinområde. Dette er Europas sørligste leveområde for villrein.Toppen er det høyeste punktet i Hægebostad kommune.


== Se også ==
Liste over høyeste punkt i norske kommuner


== Fotnoter ==


== Referanser ==
Zarafa (programvare)

Zarafa er en gruppevare applikasjon som er åpen kildekode, utgitt under Affero General Public License og GNU General Public License versjon 2. Den er utviklet av selskapet Zarafa, tidligere kalt Connectux. Plattformen er Linux.
Siste versjon er 7.1.11-45875 som ble lansert den 26. august 2014.
Fyrsteilene plantefredningsområde

Fyrsteilene plantefredningsområde omfatter en av øyene i øygruppen Steilene i Nesodden kommune. Øya ble vernet i 2008 for å bevare sjeldne plantearter og deres livsmiljø. Kalktørrenger og bergknappsamfunn er dominerende plantesamfunn. Ved undersøkelse i 2002 ble det funnet 81 arter, flere av disse er sjeldne. Det ble blant annet funnet honningkarse, hjorterot og aksveronika, sistnevnte er rødlistet som sterkt truet. 
Lokaliteten har stor pedagogisk verdi.


== Referanser ==
Treschows prædikener

Prædikener (undertittel over Høimesse-Texterne) er en samling av den dansk-norske presten Herman Treschows prekener. Verket ble utgitt i 1787 på Gyldendal forlag.


== Om boka ==
Prædikener inneholder prestens prekener gjennom et helt år, og kom ut i tre bind; forfatteren skriver isteden for tvende Bind, som Værket efter Anmeldelsen skulde udgiøre. Treschow dedikerte det hele til "hertug Carl av Brunsvig-Bevern".
Slik lyder tilegnelsen i sin helhet, som befinner seg helt foran i første bind:
Maae tilegnelsen af disse taler bevidne Deres høifyrstelige Durchlauchtighed, hvor uforglemmelig den tid stedse skal være for mig, da De som Patron for denne Kirke (Københavns garnisonskirke) Selv anhørte de fleste af dem; da De gav den Menighed, hvis Omsorg er mig betroet, et saa lysende Exempel paa Kierlighed til Religionen og Agt for den offentlige Gudsdyrkelse, og mig som Lærer saa megen Opmuntring ved Deres naadige Bevaagenhed, opnaaes just det inderligste Ønske, som uafladelig opsender de oprigtigste og ivrigste Forbønner for Deres høifyrstelige Durchlauchtighed, og henlever med dybeste Ærbødighed
Deres høifyrstelige Durchlauchtigheds underdanigste Tiener H. Treschow.


== Innhold ==
Hver preken er omtrent 20 - 25 sider lang, og innledes med et enkelt tittelblad hvor det står navnet på søndagen/helligdagen og henvisning til bibelteksten som er utgangspunktet for prekenen. Deretter følger en kort bønn på ca. en side som oftest avsluttes med Fadervår, før selve prekenen begynner. Bibelsitater benyttes ofte i teksten, og som regel starter Treschow med å sitere en del av dagens bibeltekst.
Prekenen er gjerne delt opp i flere deler merket med romertall. Treschow skriver i forordet at han har valgt «materialer som vare almennyttige, og som lettest kunde forstaaes af alle».


== Referanser ==
Kjell Pell Pottitskrell (forestilling)

Kjell Pell Pottitskrell er en barnemusikal av Terje Formoe som ble spilt for første gang sommeren 1993 i Kjuttaviga amfiteater i Kristiansand Dyrepark, og ble også spilt påfølgende år etter. Vinteren 1996 ble den satt opp på Chat Noir i Oslo med premiere 7. februar 1996. Regien var ved Svein Haagensen, musikken ved Terje Formoe og Svein Gundersen.
Forskjellen fra teaterscenen i Kristiansand Dyrepark og Chat Noir er at forestilling der er mer utvidet og videreutviklet, en halvtime lengre enn den i parken.


== Sanger ==
«Kjell Pell Pottitskrell (instrumental)»
«Soldatmarsj»
«Bare barn kan se»
«Jenter er gærne»
«Alle får et navn»
«Rock er sunt»
«Kjell Pell Pottitskrell»
«Det var engang»
«Kjell Pell Pottitskrell (instrumental)»


== Medvirkende ==
Kristiansand Dyrepark

Ingolf Karinen som Kjell Pell
Stein Grønli som professoren og Pål Stål
Janne Formoe som Lillemor
Linda Tørklep som Bølla/Kjellfrid
Svein Haagensen som Jan
Tor Sigbjørnsen som TinnsoldatenChat Noir

Knut Morten Damm som Kjell Pell
Rune Temte som Pål Stål
Janne Formoe som Lillemor
Linda Tørklep som Bølla/Kjellfrid
Geir-Atle Johnsen som Jan
Tor Sigbjørnsen som Tinnsoldaten
Berit Kullander som Professoren


== Eksterne lenker ==
Kjell Pell Pottitskrell Dagbladet, 8. februar 1996
Herbert H.D. Peirce

Herbert Henry Davis Peirce (født 11. mai 1849 i Cambridge i Massachusetts , død 5. desember 1914 i Portland i Maine) var en amerikansk diplomat. Han var USAs første minister i Norge.
Peirce var politisk utnevnt minister og ble nominert til embetet av president Theodore Roosevelt. Han presenterte sine akkreditiver 13. august 1906 og tjenestegjorde til 30. mai 1911.Han var bror av filosofen Charles Sanders Peirce.


== Referanser ==
A.J. Drexel Biddle jr.

Anthony Joseph Drexel Biddle jr. (født 17. desember 1897 i Philadelphia, død 13. november 1961 i Washington, D.C.) var en amerikansk diplomat. Han var USAs minister og ambassadør til Norge i mellomkrigstida og under andre verdenskrig. 
Biddle var politisk utnevnt og ble nominert til postene av president Franklin D. Roosevelt. Han var USAs overordentlige sendemann og befullmektigete minister for Norge fra 1935 til 1937. Han ble deretter minister i Polen. Etter at Tyskland angrep Polen i september 1939 flyttet han etter eksilregjeringen, først til Frankrike og så til Storbritannia.  Der ble han minister til en rekke stater med eksilregjeringer i London: Belgia, Hellas, Jugoslavia, Luxembourg, Nederland, Norge og Tsjekkoslovakia. Han presenterte sine akkreditiver som minister til Norge den 11. februar 1941. Den 12. mai 1942 ble posten oppgradert til ambassadør. Biddle var USAs første ambassadør til Norge, en stilling han hadde til 1. desember 1943. Etter dette ble han oberstløytnant i general Dwight D. Eisenhowers stab. En kort periode i 1961 var han ambassadør i Spania.


== Referanser ==
Florence Jaffray Harriman

Florence Jaffray Harriman (født 21. juli 1870 i New York, død 31. august 1967 i Washington, D.C.) var en amerikansk diplomat, den andre kvinnen som i USAs historie nådde rang av minister og sjef for en legasjon. Hun var USAs minister i Norge fra 1937 til 1940.
Harriman var enke etter bankmannen J. Borden Harriman. Fra Woodrow Wilsons presidentperiode var hun aktiv i Det demokratiske parti. President Franklin D. Roosevelt nominerte henne til ministerposten i Oslo. Harriman presenterte sine akkreditiver den 1. juli 1937. Hun var USAs minister i Norge, den første kvinnen USA sendte ut som sjef ved sin legasjon i Oslo. Da Tyskland angrep Norge 9. april 1940 evakuerte ministeren og resten av legasjonen til Stockholm. Harriman ble evakuert med skipet SS «American Legion» fra Petsamo. Ombord var også kronprinsesse Märtha og hennes barn inkludert Harald. Den danske pianisten Victor Borge flyktet med samme skip som var det siste amerikanske fra Norden.Hun skrev om sin tid i Norge og flukten til Sverige i boka Mission to the North som kom i 1941. I 1946 utga hun På post i Norge på forlaget Bergendahl i Oslo. 


== Referanser ==
Lithgow Osborne

Lithgow Osborne (født 1892, død 1980) var en amerikansk diplomat. Han var USAs ambassadør til Norge fra 1944 til 1946.
Osborne var karrierediplomat. Han presenterte sine akkreditiver som ambassadør den 20. desember 1944 og tjenestegjorde til 20. april 1946. Etter å ha ivaretatt forholdet til norske myndigheter i eksil i London under andre verdenskrig, flyttet Osborne ambassaden tilbake til Oslo etter frigjøringen i mai 1945.


== Referanser ==
Charles Ulrick Bay

Charles Ulrick Bay (født 1888, død 1955) var en amerikansk diplomat. Han var USAs ambassadør i Norge fra 1946 til 1953.
Bay drev oljeselskap og tjenestegjorde i Office of Strategic Services.
Bay var politisk utnevnt ambassadør og ble nominert til ambassadørembetet av president Harry S. Truman. Han presenterte sine akkreditiver som ambassadør den 26. juli 1946 og tjenestegjorde til 31. juli 1953.Bay ga støtte til allmennyttige og humanitære formål. Gjennom en stiftelse finansierte han redningsskøyta RS 62 "Ambassador Bay", sjøsatt i 1958. Bay hadde norske foreldre og moren kom fra Hammerfest. Haakon Hauan var hans onkel. Bay donerte fontenen med skulpturen "Mor og barn" på Rådhusplassen i byen.


== Referanser ==


== Eksterne lenker ==
Charles Ulrick Bay, Store norske leksikon
Lester Corrin Strong

Lester Corrin Strong (født 1892, død 1966) var en amerikansk diplomat. Fra 1953 til 1957 var han USAs ambassadør i Norge. 
Strong var politisk utnevnt ambassadør og ble nominert til ambassadørembetet av president Dwight D. Eisenhower. Han presenterte sine akkreditiver den 10. august 1953 og tjenestegjorde fram til 16. februar 1957.
Strong var opptatt av kunst. Etter ambassadørperioden i Norge var han president for National Cultural Center.


== Referanser ==
Mario Jelavić

Mario Jelavić (født 20. august 1993) er en kroatisk fotballspiller som spiller for NK Rudeš.


== Karriere ==
Jelavić startet karrieren i kroatiske NK Omiš, og spilte for RNK Split, HNK Rijeka og HNK Hajduk Split som ung spiller. Han fikk sin profesjonelle debut som spiller for HNK Hajduk Split, da laget tapte 0–1 for NK Zadar 31. juli 2011.Jelavić prøvespilte for Manchester City i 2013, men overgangen falt gjennom på grunn av problemer med oppholdstillatelsen. Han gikk til NK Slaven Belupo senere samme år, etterfulgt av VfL Bochum. Han spilte ingen førstelagskamper for VfL Bochum, og signerte for Atlético Madrid året etter, hvor han ble en del av klubbens reservelag.
Det ble 13. februar 2015 kjent at Jelavić var på vei til Åtvidabergs FF, og han ble presentert av klubben kun dager senere.


== Referanser ==


== Eksterne lenker ==
(en) Mario Jelavić – Transfermarkt 
(en) Mario Jelavić – WorldFootball.net 
(en) Mario Jelavić – Soccerway 
(hr) Mario Jelavić – Det kroatiske fotballforbundet 
(en) Mario Jelavić – FBref 
«Mario Jelavic», profil på Åtvidabergs FFs hjemmeside (sv)
«Mario Jelavic», profil på SvFFs hjemmeside (sv)
Frances E. Willis

Frances Elizabeth Willis (født 20. mai 1899 i Metropolis i Illinois, død 23. juli 1983 i Redlands i California) var en amerikansk diplomat. Hun var ambassadør i Sveits, Norge og Ceylon.
Etter å ha avlagt phd-grad ved Stanford University i 1923 arbeidet hun ved Vassar College. Der underviste hun i statsvitenskap. Hun skiftet så karriere og begynte i 1927 i utenrikstjenesten der hun ble første kvinne til å bli chargé d'affaires. Willis var også den første kvinnelige karrierediplomat som ble ambassadør for USA. I 1953 ble hun ambassadør i Sveits. Den 19. juni 1957  presenterte hun sine akkreditiver til Norge. Hun tjenestegjorde i Oslo fram til 15. mai 1961. Deretter var hun ambassadør på Ceylon fra 1961 til 1964.Willis fikk tittelen Career Ambassador i 1962. I 2006 ble hun hedret med et frimerke.


== Referanser ==
Kvistemyrdammen dyrefredningsområde

Kvistemyrdammen ligger like ved sjøen sør for Fjellstrand på vestsiden av Nesodden i Akershus. Vannet er demmet opp og har tjent som vannkilde for steinbruddet like ved siden av. 
Formålet med dyrefredningsområdet er å bevare sjeldne og truete amfibier som storsalamander, småsalamander og spissnutet frosk samt sjeldne insekter, og artenes livsmiljø. Innenfor verneområdet finnes også et selvstendig vernet bosetningsfunn fra eldre steinalder.Området avgrenses mot nord av Kvistemyrveien.


== Referanser ==
Mexico (Missouri)

Mexico er en by og fylkessete i Audrain County i delstaten Missouri i USA. Ifølge folketellingen i 2010 hadde byen ett innbyggertall på 11 543. I 2012 ble folketallet estimert til å være på 11 551. Mexico er vertsbyen for den årlige Miss Missouri konkurransen der vinneren går videre til å representere delstaten Missouri i Miss America. Mexico ble grunnlagt i 1836 og er lokalisert på koordinatene 39.165833 breddegrader og -91.884722 lengdegrader.


== Referanser ==


== Eksterne lenker ==
City of Mexico Offisielt nettsted
Mexico Area Chamber of Commerce
Sanborn Maps of Missouri Collection Arkivert 23. juli 2013 hos Wayback Machine.
Europacupen i boccia 2015

Europacupen i boccia 2015 (2015 Boccia European Continental Cup) ble arrangert i perioden 1. - 4. april 2015 i Rambla del Celler Sportive Center i Sant Cugat del Vallès i Spania. Arrangør var BISFed. 
Det ble kun konkurrert både individuelt og for lag, i følgende klasser:  

Individuelt: BC1, BC2, BC3 og BC4
Par: BC3 og BC4
Lag: BC1/BC2


== Resultater ==


=== BC1 individuelt ===

Panagiotis Soulanis slo António Marques 6-2 i finalen, og David Smith slo Mikhail Gutnik 7-1 i bronsefinalen. Roger Aandalen tapte kvartfinalen sin 3-7 mot António Marques.


=== BC2 ===

Nigel Murray slo Joshua Rowe 4-1 i finalen, og Cristina Concalves slo Abilio Valente 4-2 i bronsefinalen. Roar Femtegjeld fra Norge kom sist i sin gruppe i gruppespillet, og gikk ikke videre til sluttspillet.


=== BC3 ===

Jacob Thomas slo Armando Costa 5-2 i finalen, og Pieter Cilissen slo Grigorios Polychronidis 3-2 i bronsefinalen. Thomas vant alle sine kamper i denne turneringen.


=== BC4 ===

Keiran Steer slo Robert Durkovic 5-2 i finalen, og Domingos Vieira slo Laszlo Hegedus 4-0 i bronsefinalen.


=== Par BC3 ===

Hellas slo Tsjekkia 5-1 i finalen, og Portugal slo Storbritannia 7-2 i bronsefinalen.


=== Par BC4 ===

Slovakia slo Storbritannia på tie-break i finalen, etter 4-4 ved full tid, og Portugal slo Russland 4-2 i bronsefinalen.


=== Lag BC1/BC2 ===

Storbritannia slo Spania 10-1 i finalen, og Nederland slo Russland 11-5 i bronsefinalen.


== Referanser ==


== Eksterne lenker ==
BISFed - offisiell hjemmeside
Resultater:
BC1 individuelt
BC2 individuelt
BC3 individuelt
BC4 individuelt
BC3 par
BC4 par
BC1/BC2 lag
Clifton R. Wharton

Clifton Reginald Wharton sr. (født 11. mai 1899 i Baltimore i Maryland, død 25. april 1990 i Phoenix i Arizona) var en amerikansk diplomat. Fra 1961 til 1964 var han USAs ambassadør i Norge.
Som første afro-amerikaner besto Wharton opptaksprøvene til utenrikstjenesten i USA. Han ble også den første afro-amerikanske karrierediplomat fra USA som ble ambassadør. Den første posteringen han fikk utenlands var i Liberia. Han var konsul i Las Palmas på Kanariøyene fra 1930 til 1942 og var også konsul i Antananarivo på Madagaskar og i Ponta Delgada på Asorene. I 1949 ble han førstesekretær og konsul i Lisboa i Portugal. Fra 1950 til 1957 var Wharton generalkonsul i Marseille i Frankrike. Deretter ble han som første afro-amerikaner sjef for en av USAs utenriksstasjoner: Fra 1958 til 1960 var han minister i Romania. Deretter ble han postert i Oslo som USAs ambassadør i Norge. Han presenterte sine akkreditiver 18. april 1961 og tjenestegjorde til 4. september 1964.I 2006 ble han avbildet på et frimerke.Sønnen Clifton R. Wharton jr. var viseutenriksminister i 1993.


== Referanser ==
Hellvik gamle brygge plantefredningsområde

Hellvik gamle brygge plantefredningsområde utgjør et lite belte langs sjøen like nord for Hellvik brygge på østsiden av Nesodden i Akershus. Formålet med vernet er  er å ivareta den svært sjeldne plantearten hvitmure og dens livsmiljø. Arten er oppført som kritisk truet (CR) i Norsk rødliste for arter 2010. Arten er bare påvist på noen få lokaliteter i Oslofjordområdet. Forekomsten ved Hellvik gamle brygge er sammen med forekomsten på Løkeneshalvøya i Asker trolig de eneste livskraftige populasjonene av arten i Norge.


== Referanser ==
Margaret Joy Tibbetts

Margaret Joy Tibbetts (født 26. august  1919 i Bethel i Maine, død 25. april  2010 i Topsham i Maine) var en amerikansk diplomat. Fra 1964 til 1969 var hun USAs ambassadør i Norge. 
Før hun ble  karrierediplomat arbeidet Joy Tibbetts fra 1944 i Office of Strategic Services. Hun presenterte sine akkreditiver i Oslo den 6. oktober 1964 og tjenestegjorde fram til 23. mai 1969. Etter utenrikskarrieren underviste hun ved Bowdoin College, der hun i 1973 ble æresdoktor.


== Referanser ==
Chorion

Chorion eller egghinnen er en fosterhinne som finnes hos virveldyr og de aller fleste invertebrater. Hos krypdyr, eggleggende pattedyr og fugler er det den ytterste hinnen i egget, rett under eggeskallet. Hos lavere virveldyr og mange invertebrater er det den ytterste strukturen i egget som beskytter det mot omgivelsene. Vanligvis bruke bare begrepet chorion om egghinnen hos høyere virveldyr. Sammen med amnion utgjør chorion den dominerende fosterhinnen hos menneske og andre morkakedyr, og utgør også en del av morkaken.


== Referanser ==
Kepler-452

Kepler-452 er en G-klasse-stjerne beliggende ca. 1 400 lysår fra jorden, i stjernebildet Svanen. Den har en temperatur omtrent tilsvarende solen, men er 20 % mer lyssterk, fire prosent mer massiv og har 10 % større diameter. Stjernen er også 1,5 milliarder år eldre enn solen, dvs. den er omtrent seks milliarder år gammel.
Eksoplaneten Kepler-452b, som går i bane innenfor stjernens beboelige sone, ble oppdaget av Keplerteleskopet i juli 2015.


== Referanser ==
Philip K. Crowe

Philip Kingsland Crowe (født 7. januar 1908 i New York,  død 1976)  var en amerikansk diplomat.  Fra 1969 til 1973 var han USAs ambassadør i Norge. 
Crowe var journalist i New York Evening Post, reiste i Fransk Indokina og drev storviltjakt, før han arbeidet med annonser i magasinene Life og Fortune. Under andre verdenskrig arbeidet han i Office of Strategic Services der han han var sjef for hemmelig etterretning i krigsskueplassen som omfattet Kina, Burma og India.Han begynte i utenrikstjenesten i 1948. Crowe var ambassadør på Ceylon fra 1953 til 1958 og i Sør-Afrika fra 1959 til 1961. I 1969 ble han utnevnt til ambassadør i Norge. Han presenterte sine akkreditiver den 23. juni 1969 og tjenestegjorde fram til 31. august 1973. Etter ambassadørperioden i Norge, var Crowe ambassadør i Danmark fra 1973 til 1975.Han utga flere bøker om friluftsliv, naturvern og sin tid som diplomat.


== Referanser ==
Thomas R. Byrne

Thomas R. Byrne (født 1923 i West Englewood i Teaneck i New Jersey, død 20. mars 2014 i Bethesda i Maryland) var en amerikansk diplomat.  Fra 1973 til 1976 var han USAs ambassadør i Norge.
Byrne var karrierediplomat. Han presenterte sine akkreditiver som USAs ambassadør i Norge den 4. oktober 1973 og tjenestegjorde fram til 10. april 1976. Etter stasjoneringen i Norge var han ambassadør i Tsjekkoslovakia fra 1976 til 1978.


== Referanser ==
Kepler-452b

Kepler-452b er en planet i bane rundt G-klasse-stjernen Kepler-452. Planeten ble identifisert av Keplerteleskopet og oppdagelsen ble offentliggjort av NASA 23. juli 2015. Dette er den første planeten med jordlignende størrelse funnet å gå i bane innenfor den beboelige sonen til en stjerne som ligner på solen. Per dato er dette den planeten som ligner nest mest på jorden, av de kjente planetene, etter Kepler-438b.
Planeten befinner seg ca. 1 400 lysår fra vårt solsystem, og med romsonden New Horizons' hastighet (14,5 kilometer i sekundet i forhold til solen) vil det ta 25,8 millioner år å nå frem dit.


== Referanser ==


== Eksterne lenker ==
(en) NASA – Kepler Mission
(en) NASA – Kepler Discoveries – Summary Table Arkivert 1. april 2017 hos Wayback Machine.
(en) Habitable Exolanets Catalog ved University of Puerto Rico at Arecibo